RESOLUCIÓN do 25 de outubro de 2007 pola cal se convocan as Xornadas sobre a Administración electrónica desde unha perspectiva comparada.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 31/10/2007

Dentro do Plan de actividades da Escola Galega de Administración Pública (EGAP) para o ano 2007 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse en colaboración co Instituto Europeo de Administración Pública e co Centro Europeo das Rexións (IEAP-CER) de Barcelona, as Xornadas sobre a Administración electrónica desde unha perspectiva comparada, conforme as seguintes bases:
1. Obxectivos.
As tecnoloxías da información e da comunicación (TIC) revolucionaron o concepto tradicional de governance en todo o planeta. Ante este novo reto, Europa non permanece indiferente e xa desde hai uns anos son moitas as estratexias, as actividades e os programas que co propósito de afrontar os desafíos da coñecida como sociedade do coñecemento se están a desenvolver dentro da Unión Europea.
Dentro do marco da nova Estratexia para o crecemento e o emprego -a Axenda de Lisboa 2-, xorde a iniciativa i2010, precisamente coa finalidade de converter a Unión Europea nunha verdadeira sociedade do coñecemento. Esta iniciativa aposta polo crecemento e a competitividade, obxectivos xerais aos que se pretende chegar mediante a converxencia, as redes de banda larga, a innovación, a investigación e a estandarización.
Son tres grandes obxectivos (os tres «i») os que definen a iniciativa i2010:
-A creación dun espazo único europeo da información que ofreza comunicacións de banda larga económicas e seguras, con contidos ricos e diversificados, e que proporcione servizos dixitais.
-A difusión da investigación e da innovación no ámbito das TIC, co fin de que Europa se achegue aos principais competidores mundiais.
-A creación dunha sociedade da información en que esteamos incluídos todos, en que se presten eficazmente os servizos públicos e se promova a calidade de vida.
Estes obxectivos fan da i2010 unha iniciativa de grande impacto no ámbito do goberno electrónico. Mentres que moitos estados membros xa revisaron as súas estratexias de modernización e transformación do eGoberno para adaptalas á i2010 e á Axenda de Lisboa, o Estado español aprobou os plans INGENIO 2010 e AVANZ@. Na mesma liña, a Xunta de Galicia está apostando de forma decidida nesta lexislatura por darlle un pulo á sociedade da información e do coñecemento (SIC) na comunidade. Así, a Consellería de Innovación e Industria elaborou o Primeiro Plan Estratéxico Galego da Sociedade da Información (PEGSI) a partir dun diagnóstico previo da SIC en Galicia. O PEGSI recolle oito estratexias operativas que abranguen desde compoñentes técnicos e de seguridade ata aspectos relativos aos contidos, aos servizos públicos, á fenda dixital ou ao uso das TIC por parte das empresas. Tamén en consonancia coa filosofía do PEGSI, a Consellería de Presidencia, Administracións Públicas e Xustiza está
elaborando o Plan de Administración electrónica, centrado sobre todo en aspectos como as infraestruturas, o papel dos empregados públicos e a prestación dos servizos.
En Galicia dispoñemos, por tanto, de importantes proxectos e de experiencias no marco da Administración electrónica, porén estas teñen que se dar a coñecer ao público e ser analizadas á luz doutras prácticas desenvoltas no noso contorno máis próximo. O obxectivo destas xornadas é reunir profesionais e investigadores de prestixio co propósito de que contribúan ao fortalecemento do goberno electrónico en Galicia mediante o debate e o intercambio de ideas acerca das seguintes cuestións: que características amosa a sociedade da información?; en que nivel de desenvolvemento se encontra a Administración electrónica?; que actores están participando no deseño e implementación dos plans e estratexias?; estase producindo realmente, tal como indica a literatura, a redución dos trámites burocráticos e o conseguinte aforro económico na xestión administrativa? Galicia convértese no referente para contestar estas preguntas.
2. Contido.
Nas xornadas trataranse os seguintes temas:
-A política comunitaria sobre a sociedade da información e as TIC. Onde estamos?
-Interactividade e xestión pública: os novos retos nas AA.PP.
-Os retos do procedemento administrativo electrónico.
-As novas relacións entre o sector público e a cidadanía: eGovernment 2.0 (blogs/wikis/ second-life).
-Prácticas innovadoras no sector pesqueiro galego (eFishery).
-Prácticas innovadoras no campo dos servizos sociais e da saúde (eWelfare/Health).
-Prácticas innovadoras no campo da xestión tributaria (eTaxes/Revenues).
-A Administración electrónica no ámbito local: experiencias e liñas de desenvolvemento en Galicia.
-A e-Administración nos gobernos locais.
-O portal dos concellos galegos: Eido Local.
-A Administración electrónica no Concello da Coruña.
-A Administración electrónica no Concello de Vigo.
-A Administración electrónica no ámbito autonómico: experiencias e liñas de desenvolvemento en Galicia.
-A e-Xunta: o Plan de Administración electrónica da Xunta de Galicia.
-Diagnóstico da sociedade da información en Galicia: o Plan Estratéxico Galego da Sociedade da Información.
-e-Goberno e Administración na eurorrexión Galicia-Norte de Portugal.
-Favorece a internet a relación da Administración coa cidadanía?
3. Destinatarios.
As xornadas están destinadas aos empregados públicos, técnicos e investigadores relacionados coa implantación das TIC, a modernización e a simplificación do sector público de Galicia.
4. Desenvolvemento.
As xornadas convocadas desenvolveranse os días 15 e 16 de novembro de 2007 no salón de actos da Escola Galega de Administración Pública (EGAP), situada na rúa de Madrid, 2-4, en Santiago de Compostela.
5. Duración.
A duración das xornadas será de 10 horas, co seguinte horario:
-15 de novembro: das 9.00 ás 18.45 horas.
-16 de novembro: das 9.30 ás 14.00 horas.
6. Número de prazas.
O número de prazas estará limitado en función da capacidade do local. A prioridade das inscricións será determinada pola súa orde de entrada.
7. Solicitudes.
As solicitudes deben dirixirse ao director da Escola Galega de Administración Pública, polígono das Fontiñas, rúa de Madrid, 2-4; 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse inscricións por fax: 981 54 63 30 e por correo electrónico no seguinte enderezo: novas.egap@xunta.es.
8. Prazo.
O prazo de presentación de solicitudes rematará o 13 de novembro de 2007.
As inscricións entregadas fóra de prazo só serán admitidas no caso de que queden prazas libres e sempre que reúnan os requisitos xerais antes indicados.
Os solicitantes poderán confirmar a súa admisión entre as 8.30 e as 14.30 horas a través do teléfono 981 54 62 41 ou 881 99 70 14.
A EGAP publicará no seu portal web a listaxe coas persoas admitidas.
9. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como a potestade de cancelalas se o escaso número de solicitudes non xustificase a súa realización.
10. Certificado de asistencia.
Entregaráselles ao final das xornadas a aquelas persoas inscritas que acudan regularmente a elas, isto é, cando a súa asistencia sexa igual ou superior ao 85% das horas lectivas programadas. Neste documento expresarase a natureza da actividade e a data da súa realización.
Santiago de Compostela, 25 de outubro de 2007.
Antonio Izquierdo Escribano
Director da Escola Galega de Administración Pública
Ver referencia pdf "21100D013P070.PDF"